Развітаемся, званок!
*Мар’ян Дукса*

Сёння ў нас апошні ўрок —

ты звіні даўжэй,

званок,

доўга, радасна звіні

жаўранкам увышыні.

Зычна, весела, заўзята

абвясці пра наша свята.

Колькі раз ты

гучна­гучна

на заняткі клі́каў вучняў —

далятаў і да сталоўкі,

і да шумнай спортпляцоўкі.

Але ты, званок, штораз

памяркоўным[[1]](#footnote-1) быў да нас —

зноў жа, зноў

праз колькі часу

расчыняў ты дзверы класа,

нас пускаў

на хві́ляў[[2]](#footnote-2) пяць

на шырокі школьны пляц[[3]](#footnote-3).

Не вятрамі, не шпака́мі —

год агучаны званкамі.

Сёння ў нас апошні ўрок —

развітаемся, званок!

Падары расстанне гэта,

звонка выпусціўшы ў лета.

Сам жа, сцішаны, у зморы

спі спакойна ў калідоры.

1. *Памярко́ўны* — падатлівы, які лёгка прыстасоўваецца да іншых людзей. [↑](#footnote-ref-1)
2. *Хві́ля* — хвіліна. [↑](#footnote-ref-2)
3. *Шко́льны пляц* — пляцоўка каля школы. [↑](#footnote-ref-3)